BEGRUNDELSE

1. BAGGRUND FOR FORSLAGET

Begrundelse og formål

Dette forslag vedrører anvendelsen af Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999[1] (IUU-forordningen).

Generel baggrund

Dette forslag er fremsat som led i gennemførelsen af IUU-forordningen og som resultat af de undersøgelser og dialoger, der blev foretaget i overensstemmelse med de indholdsmæssige og proceduremæssige krav i IUU-forordningen, der bl.a. fastsætter, at alle lande bør opfylde de folkeretlige forpligtelser, de som flag-, havne-, kyst- eller afsætningsstater har til at træffe foranstaltninger til at forebygge, afværge og standse IUU-fiskeri.

Gældende bestemmelser på det område, som forslaget vedrører

Kommissionens afgørelse af 15. november 2012 (EUT C 354 af 17.11.2012, s. 1) om underretning af de tredjelande, som efter Kommissionens opfattelse muligvis kan identificeres som ikke-samarbejdende lande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

Kommissionens gennemførelsesafgørelse af DATE MONTH 2014 (EUT C XXXX af XX.XX.2014, s. X) om identifikation af de tredjelande, som Kommissionen betragter som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

De interesserede parter, der er berørt af proceduren, har haft mulighed for at forsvare deres interesser i forbindelse med undersøgelsen og dialogen i overensstemmelse med IUU-forordningen.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget er et resultat af gennemførelsen af IUU-forordningen.

IUU-forordningen foreskriver ikke en generel konsekvensanalyse, men indeholder en udtømmende liste over de forhold, der skal vurderes.

3. JURIDISKE ASPEKTER AF FORSLAGET

Resumé af forslaget

Ved en Kommissionsafgørelse meddelte Kommissionen den 15. november 2012 otte tredjelande (Belize, Kongeriget Cambodja, Republikken Fiji, Republikken Guinea, Republikken Panama, Den Demokratiske Socialistiske Republik Sri Lanka, Den Togolesiske Republik og Republikken Vanuatu), at de efter Kommissionens opfattelse muligvis kan identificeres som ikke-samarbejdende tredjelande i henhold til IUU-forordningen.

Kommissionen indledte foranstaltninger med hensyn til de otte lande. Foranstaltningerne bestod blandt andet i, at Kommissionen gjorde rede for baggrunden for disse foranstaltninger og gav landene mulighed for at reagere på og modbevise identifikationen, retten til at anmode om eller forelægge yderligere oplysninger, fremlægge forslag til handlingsplaner til at afhjælpe situationen samt en rimelig frist til at reagere og afhjælpe situationen.

Den XX XXXX 2014 identificerede Kommissionen ved en gennemførelsesafgørelse Sri Lanka som tredjeland, som den betragter som ikke-samarbejdende tredjeland i henhold til IUU-forordningen.

Vedlagte forslag til Rådets gennemførelsesafgørelse er baseret på konstateringer, der bekræfter, at Sri Lanka ikke opfylder sine folkeretlige forpligtelser som flag-, havne-, kyst- eller afsætningsstat.

Det foreslås derfor, at Rådet vedtager vedlagte forslag til afgørelse.

Retsgrundlag

Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

Nærhedsprincippet

Forslaget henhører under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Foranstaltningens form er beskrevet i IUU-forordningen og giver ikke mulighed for nationale beslutninger.

Det er ikke relevant at forklare, hvordan byrder af finansiel eller administrativ art, der pålægges Unionen, nationale regeringer, regionale og lokale myndigheder, erhvervsdrivende og borgere, begrænses mest muligt og står i rimeligt forhold til forslagets mål.

Reguleringsmiddel/reguleringsform

Foreslåede instrumenter: afgørelse.

Andre midler ville ikke være hensigtsmæssige af følgende grund:

IUU-forordningen foreskriver ikke alternative muligheder.

4. VIRKNINGER FOR BUDGETTET

Forslaget har ingen konsekvenser for Unionens budget.

2014/0294 (NLE)

Forslag til

RÅDETS GENNEMFØRELSESAFGØRELSE

om ændring af listen over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999[2], særlig artikel 33,

under henvisning til forslag fra Europa-Kommissionen, og

ud fra følgende betragtninger:

1. INDLEDNING

(1) Ved forordning (EF) nr. 1005/2008 (IUU-forordningen) oprettes der en EU-ordning, som skal forebygge, afværge og standse ulovligt, urapporteret og ureguleret fiskeri (IUU-fiskeri).

(2) I kapitel VI i IUU-forordningen fastlægges proceduren for identifikation af ikke-samarbejdende tredjelande, foranstaltninger over for lande, der er identificeret som ikke-samarbejdende tredjelande, ligesom der fastsættes bestemmelser om opstilling af en liste over ikke-samarbejdende tredjelande, fjernelse fra listen over ikke-samarbejdende tredjelande, offentliggørelse af listen over ikke-samarbejdende tredjelande samt hasteforanstaltninger.

(3) I overensstemmelse med artikel 32 i IUU-forordningen meddelte Kommissionen ved afgørelse af 15. november 2012[3] (i det følgende benævnt "afgørelse af 15. november 2012") otte tredjelande, at de efter Kommissionens opfattelse muligvis kan identificeres som ikke-samarbejdende tredjelande.

(4) Kommissionen redegjorde i afgørelsen af 15. november 2012 for de vigtigste kendsgerninger og overvejelser, der ligger bag identifikationen.

(5) Desuden meddelte Kommissionen den 15. november 2012 i særskilte breve de otte tredjelande, at den overvejede muligvis at identificere dem som ikke-samarbejdende tredjelande.

(6) Kommissionen understregede i brevene, at de pågældende tredjelande for at undgå at blive identificeret og foreslået formelt opført på listen over ikke-samarbejdende tredjelande, jf. artikel 31 og 33 i IUU-forordningen, opfordredes til i tæt samarbejde med Kommissionen at udarbejde en handlingsplan for at rette op på de mangler, som Kommissionen havde identificeret ved afgørelsen af 15. november 2012.

(7) Som følge deraf opfordrede Kommissionen de otte tredjelande til: i) at træffe de nødvendige foranstaltninger for at gennemføre foranstaltningerne i de af Kommissionen foreslåede handlingsplaner; ii) at vurdere gennemførelsen af foranstaltningerne i de af Kommissionen foreslåede handlingsplaner; og iii) at sende detaljerede rapporter til Kommissionen hver sjette måned med en vurdering af gennemførelsen af de enkelte foranstaltninger, blandt andet om hvor effektivt de enkelte eller de overordnede handlinger bidrager til at sikre en fiskerikontrolordning, der fuldt ud lever op til reglerne.

(8) De pågældende otte tredjelande fik mulighed for at svare på skrift vedrørende de i afgørelsen af 15. november 2012 omhandlede forhold samt andre relevante oplysninger, således at de kunne fremlægge bevismateriale med henblik på at modbevise identifikationen eller supplere de i afgørelsen af 15. november 2012 indeholdte oplysninger eller i givet fald vedtage en handlingsplan for at forbedre situationen og træffe foranstaltninger til rette op på situationen. De otte tredjelande blev sikret retten til at anmode om eller forelægge yderligere oplysninger.

(9) Kommissionen indledte den 15. november 2012 en dialog med de otte tredjelande, og gav udtryk for, at seks måneder i princippet burde være tilstrækkeligt til at nå en afgørelse.

(10) Kommissionen fortsatte med at indhente og efterprøve alle de oplysninger, som den anså for nødvendige. De mundtlige og skriftlige bemærkninger, som de otte tredjelande fremsendte i forlængelse af afgørelsen af 15. november 2012, blev vurderet og taget i betragtning. Kommissionen underrettede enten mundtligt eller skriftligt de otte tredjelande om sine overvejelser.

(11) Den 24. marts 2014 blev Rådets gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri[4] vedtaget. Tre af de otte lande, der var omfattet af afgørelsen af 15. november 2012, blev opført på listen over ikke-samarbejdende lande, idet de, til trods for at de havde truffet visse foranstaltninger, stadig ikke opfyldte de folkeretlige forpligtelser, de som flag- og kyststater har til at træffe foranstaltninger til at forebygge, afværge og standse IUU-fiskeri

(12) Ved en gennemførelsesafgørelse af DATE MONTH 2014[5] identificerede Kommissionen Den Demokratiske Socialistiske Republik Sri Lanka (i det følgende benævnt "Sri Lanka") som et ikke-samarbejdende tredjeland, for så vidt angår bekæmpelse af IUU-fiskeri. Kommissionen begrundede i overensstemmelse med IUU-forordningen, hvorfor Sri Lanka efter dens opfattelse ikke opfylder de folkeretlige forpligtelser, landet som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.

(13) Derfor bør Rådet træffe en gennemførelsesafgørelse, der opstiller Sri Lanka på en liste over ikke-samarbejdende tredjelande for så vidt angår bekæmpelse af IUU-fiskeri, som led i gennemførelsen af IUU-forordningen og som resultat af de undersøgelser og dialoger, der blev foretaget i overensstemmelse med de indholdsmæssige og proceduremæssige krav i IUU-forordningen. Denne afgørelse er baseret på undersøgelserne og dialogerne, herunder korrespondancer og møder, samt Kommissionens afgørelse af 15. november 2012 og afgørelse af DATE MONTH 2014. De bagvedliggende grunde for disse procedurer og retsakter er de samme som dem, der ligger til grund for denne afgørelse. Denne afgørelse, hvorved Sri Lanka opføres på listen over ikke-samarbejdende tredjelande, for så vidt angår bekæmpelse af IUU-fiskeri, bør medføre de foranstaltninger, der er anført i artikel 38 i IUU-forordningen.

(14) Efter vedtagelsen af Rådets gennemførelsesafgørelse, der opstiller Sri Lanka på listen over ikke-samarbejdende tredjelande i overensstemmelse med artikel 33 i IUU-forordningen, bliver afgørelsen af DATE MONTH 2014 om at identificere Sri Lanka som et ikke-samarbejdende tredjeland forældet.

(15) I henhold til IUU-forordningens artikel 34, stk. 1, fjerner Rådet med kvalificeret flertal på forslag af Kommissionen et tredjeland fra listen over ikke-samarbejdende tredjelande, hvis det pågældende tredjeland godtgør, at den situation, der berettigede, at det blev opført på listen, er afhjulpet. I en afgørelse om fjernelse fra listen tages der også hensyn til, om de pågældende tredjelande, der er opført på listen, har truffet konkrete foranstaltninger til varig forbedring af situationen.

2. PROCEDURE VEDRØRENDE SRI LANKA

(16) Kommissionen meddelte den 15. november 2012 i henhold til IUU-forordningens artikel 32 Sri Lanka, at den overvejede muligvis at identificere Sri Lanka som et ikke-samarbejdende tredjeland og opfordrede Sri Lanka til i tæt samarbejde med Kommissionens tjenestegrene at udarbejde en handlingsplan for at rette op på de mangler, der er omhandlet i afgørelsen af 15. november 2012. I perioden fra december 2012 til juni 2014 fremsendte Sri Lanka skriftlige redegørelser for sine synspunkter og mødtes med Kommissionen for at drøfte sagen. Kommissionen fremsendte de relevante oplysninger på skrift til Sri Lanka. Kommissionen fortsatte med at indhente og efterprøve alle de oplysninger, som den anså for nødvendige. De mundtlige og skriftlige bemærkninger, som Sri Lanka fremsatte som følge af afgørelsen af 15. november 2012, blev vurderet og taget med i betragtningerne, og Sri Lanka blev holdt underrettet enten skriftligt eller mundtligt om Kommissionens overvejelser. Kommissionen kom frem til, at Sri Lanka ikke i tilstrækkelig grad havde behandlet de forhold og mangler, som var beskrevet i afgørelsen af 15. november 2012. Desuden konkluderede Kommissionen, at de foranstaltninger, der var blevet foreslået i en handlingsplan, ikke var blevet gennemført fuldt ud.

3. IDENTIFIKATION AF SRI LANKA SOM IKKE-SAMARBEJDENDE TREDJELAND

(17) Kommissionen analyserede i afgørelsen af 15. november 2012 Sri Lankas forpligtelser og vurderede landets overholdelse af de folkeretlige forpligtelser, det har som flag-, havne-, kyst- eller afsætningsstat. Kommissionen tog med henblik på denne undersøgelse tog Kommissionen højde for parametrene i IUU-forordningens artikel 31, stk. 4-7.

(18) Kommissionen gennemgik Sri Lankas overholdelse i overensstemmelse med konklusionerne i afgørelsen af 15. november 2012 og under hensyntagen til de relevante oplysninger, som Sri Lanka havde fremlagt, den foreslåede handlingsplan samt de foranstaltninger, der var truffet for at rette op på situationen.

(19) De vigtigste mangler, som Kommissionen udpegede i den foreslåede handlingsplan, handlede om adskillige tilfælde af manglende opfyldelse af forpligtelser i henhold til folkeretten, især hvad angår vedtagelse af en passende rammelovgivning, passende og effektiv overvågning, en observatørordning, en afskrækkende sanktionsordning og korrekt gennemførelse af ordningen for fangstattester. Andre mangler drejede sig mere overordnet om overholdelse af internationale forpligtelser, herunder regionale fiskeriforvaltningsorganisationers (RFFO'ers) henstillinger og resolutioner samt betingelser for registrering af fartøjer i overensstemmelse med folkeretten. Der blev desuden konstateret manglende efterlevelse af relevante organers henstillinger og beslutninger, såsom De Forenede Nationers internationale handlingsplan for bekæmpelse af ulovligt, ureguleret og urapporteret fiskeri (IPOA-IUU). Oplysningerne om manglende efterlevelse af ikkebindende henstillinger og resolutioner fungerede dog kun som støttemateriale og ligger således ikke til grund for identifikationen.

(20) I gennemførelsesafgørelsen af DATE MONTH 2014 identificerede Kommissionen Sri Lanka som et ikke-samarbejdende tredjelande i henhold til IUU-forordningen.

(21) For så vidt angår Sri Lankas mulige begrænsninger som udviklingsland, bemærkes det, at Sri Lankas udviklingsstatus og overordnede præstation specifikt med hensyn til fiskeri ikke er påvirket af landets generelle udviklingsniveau.

(22) I betragtning af afgørelsen af 15. november 2012 og afgørelsen af DATE MONTH 2014 og Kommissionens dialog med Sri Lanka og udfaldet heraf, kan det konkluderes, at de foranstaltninger, som Sri Lanka har truffet på baggrund af sine forpligtelser som flagstat, ikke er tilstrækkelige til at opfylde bestemmelserne i artikel 94, 117 og 118 i De Forenede Nationers havretskonvention (UNCLOS) og artikel 18, 19 og 20 i De Forenede Nationers aftale om fiskebestande (UNFSA).

(23) Sri Lankas har således ikke opfyldt sine folkeretlige forpligtelser som flagstat til at forebygge, afværge og standse IUU-fiskeri og bør derfor opføres på Unionens liste over ikke-samarbejdende tredjelande.

4. OPSTILLING AF EN LISTE OVER IKKE-SAMARBEJDENDE TREDJELANDE

(24) I betragtning af ovenstående konklusioner om Sri Lanka bør landet opføres på den liste over ikke-samarbejdende tredjelande, der blev opstillet ved afgørelsen af 24. marts 2014 i overensstemmelse med artikel 33 i IUU-forordningen. Bilaget til gennemførelsesafgørelse 2014/170/EU bør derfor ændres i overensstemmelse hermed.

(25) De foranstaltninger, der bør træffes over for Sri Lanka, er anført i IUU-forordningens artikel 38. Importforbuddet gælder alle fiskevarer som defineret i artikel 2, stk. 8, i IUU-forordningen, da identifikationen som ikke-samarbejdende tredjeland ikke er motiveret af, at landet har undladt at træffe passende foranstaltninger over for IUU-fiskeri, der berører en bestemt bestand eller art.

(26) IUU-fiskeri nedfisker bl.a. fiskebestandene, ødelægger marine levesteder, underminerer bevarelsen og den bæredygtige udnyttelse af havets ressourcer, fordrejer konkurrencen, sætter fødevaresikkerheden på spil, stiller ærlige fiskere urimeligt dårligt i konkurrencen og svækker kystsamfundene. På baggrund af omfanget af de problemer, som IUU-fiskeri medfører, er det nødvendigt, at EU hurtigt gennemfører foranstaltningerne over for Sri Lanka som ikke-samarbejdende land. I lyset af ovenstående bør denne afgørelse træde i kraft dagen efter offentliggørelsen i Den Europæiske Unions Tidende.

(27) I fald Sri Lanka godtgør, at den situation, der berettigede, at det blev opført på listen, er afhjulpet, fjerner Rådet med kvalificeret flertal på forslag af Kommissionen Sri Lanka fra listen over ikke-samarbejdende tredjelande i overensstemmelse med IUU-forordningens artikel 34, stk. 1. I en afgørelse om fjernelse fra listen, tages der også hensyn til, om Sri Lanka har truffet konkrete foranstaltninger til varig forbedring af situationen —

VEDTAGET DENNE AFGØRELSE:

Artikel 1

Bilaget til gennemførelsesafgørelse 2014/170/EU erstattes af teksten i bilaget til nærværende afgørelse.

Artikel 2

Denne afgørelse træder i kraft på dagen efter offentliggørelsen i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 286 af 29.10.2008, s. 1.

[2] EUT L 286 af 29.10.2008, s. 1.

[3] Kommissionens afgørelse af 15. november 2012 om underretning af de tredjelande, som efter Kommissionens opfattelse muligvis kan identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 354 af 17.11.2012, s. 1).

[4] EUT L 91 af 27.3.2014, s. 43.

[5] Kommissionens gennemførelsesafgørelse af DATE MONTH 2014 om identifikation af de tredjelande, som Kommissionen betragter som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C XX af dd.mm.2014, s. X).

BILAG

Liste over ikke-samarbejdende tredjelande for så vidt angår bekæmpelse af ulovligt, urapporteret og ureguleret (IUU-)fiskeri

til

Forslag til Rådets gennemførelsesafgørelse

om ændring af listen over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

Belize

Kongeriget Cambodja

Republikken Guinea

Den Demokratiske Socialistiske Republik Sri Lanka